# Javier Tejada Palacios

Javier Tejada Palacios (Castejón, Navarra 6 de gener de 1948) és un físic i científic navarrès especialitzat, dins de la física magnètica, en magnetisme quàntic. És catedràtic de Física de la Matèria Condensada en la Facultat de Física de la Universitat de Barcelona i director del Laboratori UBX.

## Biografia

Es llicencià en ciències físiques el 1970 i cinc després es doctorà. En l'actualitat és catedràtic de física de la matèria condensada a la Universitat de Barcelona (UB) i membre del grup d'investigació de magnetisme experimental. És membre de les següents institucions: Reial Societat Espanyola de Física, Societat Catalana de Física, New Academy of Sciences i American Physical Society.

### Assoliments científics més rellevants

* 1992 - Primera evidència experimental de l'efecte túnel de la magnetització
* 1996 - Descobriment de l'efecte túnel ressonant d'espín
* 1999 - Descobriment de la coherència quàntica d'espín
* 2005 - Descobriment de la deflagració magnètica quàntica

### Tasca docent i investigadora

Ha desenvolupat la seva formació acadèmica i professional a les següents universitats: Technische Universitat de Múnic, durant quatre anys; Université Paul Sabatier de Tolosa de Llenguadoc; Birmingham i Liverpool, al Regne Unit; Urbana Champaign d'Illinois; Berkeley i San Diego, a Califòrnia; CNRS de Grenoble; City University de Nova York i Los Angeles.

### Publicacions

Ha publicat 268 treballs a revistes internacionals com Science, Physical Review Letters, Physical Review, Europhysics Letters, Applied Physics Letters o Nature Materials, i les citacions d'aquests treballs arriben a tres mil. També ha publicat 200 articles a diaris com Diario de Navarra, El País, El Periódico de Catalunya o La Vanguardia.
Ha escrit tres llibres de text publicats per les editorials Cambridge University Press el 1998 i Rinton Press de Princeton el 2006, i ha estat invitat a 98 conferències internacionals a diverses universitats i centres d'investigació, així com 24 conferències a Espanya.

### Patents

Posseeix 15 patents d'àmbit internacional aconseguides en col·laboració amb empreses i institucions com Xerox, Carburos Metálicos, Premo, Endesa, Samca o Banc Central Europeu (sobre mètodes de seguretat per a la moneda europea). També ha dirigit 27 projectes d'investigació bàsica, 18 d'investigació aplicada amb empreses, 17 tesines i 25 tesis doctorals.

## Premis per la seva tasca científica

Entre els premis que ha rebut destaquen
* 1983 - Premi d'Innovació Educativa del Ministeri d'Educació i Ciència d'Espanya
* 1994 - Medalla Narcís Monturiol de la Generalitat de Catalunya
* 1996 - Doctor Honoris causa per la Universitat de Nova York a més de candidat al premi Nobel pel descobriment de l'"efecte túnel".
* 1998 - International Award of Xerox Foundation
* 2000 - Fellow of the American Physical Society
* 2000 - Premi de Telecomunicacions "Salva y Campillo"
* 2001 - Distinció de la Generalitat de Catalunya com a investigador reconegut
* 2006 - Premio "Príncep de Viana" de la Cultura del Govern de Navarra (juny de 2006)
* 2009 - Premi Nacional d'Investigació, àrea de Cièncias Físiques, Materials i de la Terra, atorgats pel Ministeri d'Educació d'Espanya

## Referències

* ↑ (castellà) El físico Javier Tejada Palacios, Premio Príncipe de Viana de la Cultura 2006
* ↑ «Fitxa de Javier Tejada a l'UB». Arxivat de l'original el 2011-07-24. [Consulta: 2 juliol 2011].
* ↑ Macroscopic Measurement of Resonant Magnetization Tunneling in High-Spin Molecules, Physical Review Letters 76, 3830 (1996)
* ↑ Quantum Magnetic Deflagration in Mn12-Acetate, Physical Review Letters 95, 217205 (2005)
* ↑ Javier Tejada es uno de los pocos españoles que pasará a la historia como descubridor de un nuevo fenómeno de la física. Además, tiene 15 patentes fruto de sus investigaciones Reportatge sobre ciència espanyola: "El hombre magnético". www.elpais.com, 22/02/2009
* ↑ Ciencia y tecnología se alían con la cultura en el Premio Príncipe de Viana para Javier Tejada Arxivat 2009-03-03 a Wayback Machine. a www.noticiasdenavarra.com, 23/06/2006
* ↑ El catedrático de la UB Javier Tejada, premio nacional de investigación El Periódico, 14 de novembre de 2009

## Enllaços externs

* Lloc web professional de Javier Tejada (www.javiertejada.es)
* Entrevista a Javier Tejada a Uned Tudela, 19 de novembre de 2008